Studenți și profesori ai UB, participanți la o școala de vară CIVIS în domeniul bioinformaticii, desfășurată la Tübingen

În perioada 18-22 iulie 2022, mai mulți studenți și cadre didactice de la Universitatea din București au participat la școala de vară CIVIS “Bioinformatics for non-bioinformaticians - Computational analyses in health and life sciences”, organizată la Universitatea Eberhard Karls din Tübingen. 
Școala de vară a găzduit peste 35 de studenți și cadre didactice de la universitățile partenere CIVIS și și-a propus familiarizarea studenților de la toate nivelurile de studii (licență, master, doctorat) cu metodele computaționale de analiză a datelor și cu programele informatice specifice utilizate în medicină, științele vieții și domenii conexe. 
În cadrul evenimentului, activitățile hands-on learning și prelegerile cu tematici interdisciplinare, la granița dintre chimie, fizică, biologie și medicină, au fost îmbinate cu activități de socializare și schimb de impresii. Sesiunile de prezentare a comunicărilor de tip poster ale studenților au oferit acestora posibilitatea de a prezenta atât rezultate experimentale obținute în cadrul laboratoarelor în care activează, cât și studii teoretice din domenii conexe tematicii școlii de vară.
Din partea Universității din București, la eveniment au participat, în format fizic, studenți ai Facultății de Chimie (Petru Miron- master Biomolecule și Andrei‐Alexandru‐Antonio Bara – licență Chimie Farmaceutică), doctoranzi ai Facultății de Biologie (Larisa Ioana Gogianu și Alexandra Elena Dobranici), precum și cadre didactice de la Facultatea de Chimie (conf. dr. habil. Ileana Fărcășanu și lect dr. habil. Mihaela Matache).
Mai multe detalii despre școala de vară CIVIS “Bioinformatics for non-bioinformaticians - Computational analyses in health and life sciences” pot fi accesate aici.


